Peuter se liggaam 2 weke later uit rivier gehaal | Maroela Media
Die liggaam van 'n 20 maande oue seuntjie wat byna twee weke gelede in 'n rivier in Johannesburg beland het, is uiteindelik deur reddingswerkers uit die water gebring.
Michael Sun, burgemeesterskomiteelid vir openbare veiligheid, sê in 'n verklaring reddingswerkers het sedert 3 Augustus gesukkel om die peuter se liggaam op te spoor.
Die seuntjie het op 3 Augustus laatmiddag met sy maatjies gespeel toe hy glo in die rivier in die Kliprivier-omgewing ingestamp is. Die nooddienste is ontbied en het onmiddellik na die toneel gehaas om die kind te probeer red. Ooggetuies het gesê hulle het gesien hoe die seuntjie en nog 'n 4-jarige kind in die rivier ingestamp word.
'n Dapper gemeenskapslid het dadelik in die water gespring om die kinders te red. Hy kon egter net daarin slaag om die 4-jarige kind uit die water te bring.
Volgens Sun het reddingsduikers van die departement van openbare veiligheid se nooddienste en die SAPD begin om die rivier te deursoek. Ná hulle ure lank die water gefynkam het, is die hulp van die SAPD se lugvleuel en nog reddingspanne ingeroep.
Met sonsopkoms die volgende dag het nog reddingswerkers by die soektog aangesluit om al die gebiede van die rivier te deursoek. "Nadat 24 uur verbygegaan het sonder enige teken van die kind, het die soektog na die seuntjie 'n soektog na sy liggaam geword. Teen hierdie tyd is daar aanvaar dat die kind gesterf het," het Sun gesê.
Die soektog het nog tien dae lank voortgeduur totdat daar besluit is om 'n nuwe plan te beraam. Die soekspan het Woensdag met behulp van 'n kontrakteur die rivier se water blokkeer om reddingswerkers toe te laat om dieper in die troebel water in te gaan om die liggaam te vind.
"Omdat die water diep, troebel en giftig was, het dit duikers verhoed om dieper in te gaan om te soek. Nadat ons die watervloei vir 'n ruk kon afsper, het dit hulle toegelaat om dieper in die water in te gaan. Binne 15 minute nadat ons die watervloei gekeer het, is die peuter se liggaam gevind waar dit op die bodem van die rivier tussen 'n boomstomp en boomwortels vasgekeer was," het Sun gesê.
"Ek is baie hartseer oor die dood van hierdie klein seuntjie. Ons opregte meegevoel gaan aan sy familie."
Sun het gesê die departement is reeds besig met veldtogte om kinders bewus te maak van waterveiligheid, om hulle te leer swem en om hulle te leer wat om in 'n noodgeval te doen. "Dit is duidelik dat ons ook op kleuterskoolkinders sal moet fokus om voorvalle soos hierdie te voorkom," het hy gesê.
"Daar moet egter beklemtoon word dat ouers ook húl deel moet doen om seker te maak dat hulle klein kindertjies altyd onder oë hou en hulle nooit sonder toesig naby water laat nie."
Sun het sy dank uitgespreek aan die reddingspanne en gemeenskapslede wat met die soektog gehelp het.
Mens moet versigtig wees om die ouer(s) te beskuldig wat heel moontlik wel skuld mag hê aan die gebeure. Dit het al gebeur dat pa dink die kind is by ma en omgekeerd dat ma dink die kind is by pa. Dan word daar met 'n ontsettende skok besef dat die kind alreeds verdrink het in die eendedammetjie. 'n Kind kan alreeds baie vroeg geleer word om te swem.
Ai dis hartseer. Die berig noem dat twee kinders in die water ingestamp is….ek neem aan dit was dalk ander kinders wat hul gestamp het. Dis vreeslik. Ek kry die kind wat die stampwerk gedoen het ook vreeslik jammer. Ek hoop hy of sy ontvang berading.
Die berig is geskryf asof die die natuurlikste ding ter wereld is om n kind van 20 maande by n rivier, waarvan die water "giftig" is, te laat speel. Ek sou my kind van 6 nie eers toelaat eers toelaat om by so n rivier te speel, met of sonder toesig. Julle gaan my kop afbyt maar ek gaan dit se: ek verkwalik enige ouer wat n kind van 20 maande alleen te laat speel maak nie saak waar. Ons leef in n gevaarlike wereld. Nou gaan die gemeenskap weer allerlei eise stel oor die rivier maar eintlik moet die… Lees meer »
Geen verantwoordelike "ouer" sal ooit toelaat dat hul peuter ( 20maande of tiener 14 jaar) alleen gelaat word in 'n situasie, waar daar gevaarlike omstandighede is, sonder die toesig van 'n ouer nie.. nie 'n geval van "ek het gedog hy's by die ma nie – en tenoorgesteld" JY's ALTYD "dedicated" as 'n voog!!! Jy swem saam, klim boom saam, vertel van die gevare – TERWYL jy daar is as ouer!!! Jy was al daar – jy leef nog – en dis jou plig as ouer om daar te wees!!! Innige meegevoel, MAAR regtig.. mense moet bykom, jou volwasse "gestressde"… Lees meer »